Fire procents stigning om året i de næste to år i industrien - og over 3.000 kroner mere i løn om måneden over de næste to år på transportområdet. Det er nogle af eksemplerne på nye overenskomstaftaler, der er igennem den seneste måneds tid er dryppet ind på en række af de store områder. Aftalerne er indgået i en tid, hvor der er mere pres på lønningerne end, der har været i mange mange år. Inflationen har i det seneste halve år været beskrevet som den højeste i fyrre år, og virksomhedernes udgifter og produktionsomkostninger har også været støt stigende. Og spørgsmålet er så, om overenskomsterne sikrer, at lønmodtagerne ikke oplever reallønsnedgang, og om virksomhederne ikke pålægges så store nye udgifter, at de på den længere bane må skære drastisk ned eller måske trues på konkurrenceevnen og deres eksistens. Overenskomsterne viser ifølge lektor og arbejdsmarkedsforsker på Aalborg Universitet Laust Høgedahl, at der har været tale om et særligt år med specielle udfordringer. - Det så jo virkelig svært ud, inden vi gik i gang med de her forhandlinger, og det er jo på grund af inflationen, det har virkelig været jokeren. Man siger sådan lidt populært, at lønmodtagerne har det med at kigge bagud, når der er overenskomstforhandlinger, og arbejdsgiverne kigger fremad. - Når lønmodtagerne har kigget bagud, har de set et stort reallønstab i 2022, og arbejdsgiverne kigger lidt nervøst ind i fremtiden med de prognoser, der er nu, så det har været rigtig svært, men man har jo faktisk formået at lave forlig på alle de store områder, senest også på byggeri, så det er måske lidt overraskende lykkedes at lave forlig, selvom det så lidt svært ud, siger Laust Høgedahl. Hos en del af lønmodtagerne er der ikke tilfredshed med de lønstigninger, der ligger i de nye aftaler. - Der er fornuftige ting i det her overenskomstresultat. Vi har bare som afdeling og tillidsrepræsentanter i Aalborg den opfattelse, at vi er ikke sikre på, at det her kan sikre, at vi ikke får en reallønstilbagegang. - Jeg synes ikke, at det er vores medlemmer, der skal betale for den her inflation. Jeg synes faktisk ikke, vi har aktier i den overhovedet, lyder det fra formand for industrigruppen og hovedbestyrelsesmedlem i 3F, Benny Vinther Jensen. Han opfordrer sine medlemmer til at stemme nej til overenskomsten ved ur-afstemningen i april. I nordjyske arbejdsgiverkredse ser man med lidt større fortrøstning på overenskomsterne. - Jeg synes det har været et godt resultat både for medarbejderne og for mig som virksomhedsejer. Jeg synes DI og CO Industri har fundet et fornuftigt niveau, der tilgodeser begge parter, siger direktør hos Hosta Industries i Hjallerup og bestyrelsesmedlem i DI Vendsyssel, Christian Mosevang. Du kan se hele Fokus i tv torsdag aften klokken 19.55 og i linket øverst i artiklen.

Referat:
De netop indgåede overenskomster på de store områder viser, at det har været et år med store særlige udfordringer.